Henrik Wegener
Henrik Wegener er rektor for Københavns Universitet og en internationalt anerkendt forsker indenfor fødevaresikkerhed. Både i Danmark og internationalt havde han en omfattende karriere indenfor især fødevaremikrobiologi før sin udnævnelse til rektor i 2017.
Wegener er uddannet bromatolog fra den daværende Den Kongelige Veterinær- og Landbohøjskole, KVL, i 1988. Han videreuddannede sig som ph.d. i mikrobiologi ved samme institution i 1992 og med en mastergrad i offentlig forvaltning, MPA, fra Copenhagen Business School, CBS, i 2006.
Hans primære forskningsområde har siden ph.d.-studiet været epidemiologi i relation til fødevaresikkerhed, og han har beskæftiget sig med studier af sygdommes smittekilder og smitteveje.
Henrik Wegener har især forsket i zoonoser, sygdomme som ofte med komplekse smitteveje overføres fra dyr til mennesker. Særlige fokusområder har været salmonella og antibiotikaresistens. Han har udviklet laboratorie- og informatikbaserede koncepter for overvågning af smitteveje og smittekilder samt udviklet metoder til forebyggelse og kontrol af smitsomme sygdomme.
Wegeners forskning og rådgivning har bidraget til udvikling af nationale, europæiske og globale programmer til overvågning og kontrol af zoonoser og antibiotikaresistens i jord-til-bord-kæder.
Forskningen har medvirket til et forbud mod anvendelse af antibiotika som vækstfremmere til husdyr som svin og kyllinger i Europa og til en markant reduktion i antallet af sygdomstilfælde fra fødevarebårne sygdomme.
Henrik Wegener har ledelsesmæssige erfaringer fra danske og internationale forskningsinstitutioner, senest som prorektor for Danmarks Tekniske Universitet, DTU, fra 2011 til 2017. På DTU var Wegener institutdirektør for DTU Fødevareinstituttet fra 2006 og indtil sin udnævnelse til prorektor i 2011.
Wegener har arbejdet som videnskabelig assistent, forsker, centerleder, professor og senest forskningschef ved Statens Veterinære Serumlaboratorium, Danmarks Veterinærinstitut og Danmarks Fødevareforskning i perioden fra 1998 til 2006.
Wegener var under sin ansættelse i Danmark udstationeret som ekspert ved World Health Organisation, WHO, i Geneve i Schweiz fra 1999 til 2000.
Som rektor på Københavns Universitet efterfulgte han i 2017 Ralf Hemmingsen.